CELEX: 52014XG0204(02)
Language: lt
Date: 2014-02-04
Title: Tarybos ir Taryboje posėdžiavusių valstybių narių vyriausybių atstovų išvados dėl žiniasklaidos laisvės ir pliuralizmo skaitmeninėje aplinkoje

4.2.2014   
            
            
               LT
            
            
               Europos Sąjungos oficialusis leidinys
            
            
               C 32/6
            
         Tarybos ir Taryboje posėdžiavusių valstybių narių vyriausybių atstovų išvados dėl žiniasklaidos laisvės ir pliuralizmo skaitmeninėje aplinkoje
   2014/C 32/04
   EUROPOS SĄJUNGOS TARYBA IR TARYBOJE POSĖDŽIAVĘ VALSTYBIŲ NARIŲ VYRIAUSYBIŲ ATSTOVAI,
   PAŽYMĖDAMI, KAD:
   
               1.
            
            
               žiniasklaidos laisvė ir pliuralizmas yra pagrindinės vertybės, įtvirtintos Europos Sąjungos pagrindinių teisių chartijoje. Tai – reikšmingas demokratijos ramstis, kadangi žiniasklaidai tenka svarbus vaidmuo užtikrinant skaidrumą ir atskaitomybę ir ji daro įtaką viešajai nuomonei bei piliečių dalyvavimui sprendimų priėmimo procese ir jų indėliui į šį procesą;
            
         
               2.
            
            
               pastaraisiais metais Europos Sąjungoje pastebėta daug žiniasklaidos laisvės ir pliuralizmo srities sunkumų. Tai, be kita ko, apima teismo bylose, tarnybiniuose tyrimuose, Europos Parlamento bei nevyriausybinių organizacijų ataskaitose, taip pat ir parlamentiniuose debatuose nacionaliniu ir Europos lygiu iškeltus klausimus;
            
         
               3.
            
            
               siekiant garantuoti žiniasklaidos laisvę ir pliuralizmą, itin svarbus yra skaidrumas žiniasklaidos nuosavybės bei finansavimo šaltinių srityse;
            
         
               4.
            
            
               garantuojant žiniasklaidos laisvę itin svarbu užtikrinti žurnalistų apsaugą nuo netinkamos įtakos; ši problema tampa aktualesnė ekonomikos krizės ir žiniasklaidos sektoriaus transformacijos laikotarpiais;
            
         
               5.
            
            
               vienas iš svarbiausių žiniasklaidos laisvės elementų – pakankamos žurnalistinių šaltinių apsaugos užtikrinimas;
            
         
               6.
            
            
               Audiovizualinės žiniasklaidos paslaugų direktyva (ES audiovizualinės žiniasklaidos paslaugų reglamentavimo sistema) padeda skatinti žiniasklaidos laisvę ir pliuralizmą. Esminis vaidmuo įgyvendinant šią sistemą tenka valstybių narių kompetentingoms audiovizualinių paslaugų reguliavimo institucijoms;
            
         
               7.
            
            
               Komisija finansavo keletą tyrimų, ataskaitų, projektų ir koordinavo veiksmus žiniasklaidos laisvės ir pliuralizmo srityje;
            
         
               8.
            
            
               Europos Taryba atlieka labai svarbų darbą žiniasklaidos laisvės ir pliuralizmo srityje. Atsižvelgiant į tai, 2007 m. Europos Tarybos ir Europos Sąjungos susitarimo memorandume saviraiškos ir informacijos laisvė įvardyta kaip vienas iš šių organizacijų bendrų prioritetų ir svarbiausių bendradarbiavimo sričių;
            
         
               9.
            
            
               internetu lengviau gauti informaciją ir jis suteikia piliečiams naujų galimybių dalyvauti, diskutuoti bei savo nuomonei susidaryti. Nors tai stiprina saviraiškos laisvę ir skatina nuomonių pliuralizmą, kyla naujų problemų, susijusių su būdais, kuriais žmonės gauna ir vertina informaciją. Ypatingą dėmesį reikėtų skirti tiek pernelyg didelės koncentracijos šiame sektoriuje, tiek informacijos turinį kontroliuojančių bendrovių stiprėjančių pozicijų galimam neigiamam poveikiui;
            
         
               10.
            
            
               dėl interneto globalinio pobūdžio neįmanoma šių klausimų spręsti neperžengiant geografiniu požiūriu nustatytų ribų.
            
         SUTINKA, KAD:
   
               11.
            
            
               didelio masto žiniasklaidos nepriklausomumas ir pliuralizmas yra ne tik itin svarbūs demokratijai, bet ir padeda skatinti ekonomikos augimą bei jos tvarumą;
            
         
               12.
            
            
               Europos Tarybai tenka svarbus vaidmuo nustatant žiniasklaidos laisvės ir pliuralizmo standartus ir bendradarbiavimą su šia organizacija reikėtų toliau tęsti ir stiprinti;
            
         
               13.
            
            
               informacija apie konkrečios žiniasklaidos priemonės savininkus ir apie kitus subjektus ar asmenis, turinčius naudos iš šios nuosavybės, piliečiams turi būti lengvai prieinama, kad gaunamą informaciją galėtų pagrįstai įvertinti. Atsižvelgiant į tai, svarbus vaidmuo tenka gebėjimui naudotis žiniasklaidos priemonėmis;
            
         
               14.
            
            
               audiovizualinio sektoriaus reguliavimo institucijoms ir kitoms kompetentingoms valdžios institucijoms bendradarbiaujant ir dalijantis geriausios praktikos pavyzdžiais prisidedama prie ES bendrosios rinkos veikimo ir atviros bei pliuralistinės žiniasklaidos;
            
         
               15.
            
            
               itin svarbu užtikrinti kuo didesnę žiniasklaidos laisvę ir pliuralizmą, kad ES galėtų įtikinamai dalyvauti derybose su stojančiosiomis valstybėmis ir tarptautiniuose forumuose.
            
         PALANKIAI VERTINA:
   
               16.
            
            
               Komisijos žaliąją knygą „Pasirengimas visiškam audiovizualinės aplinkos integravimui“ (1).
            
         ATKREIPIA DĖMESĮ Į:
   
               17.
            
            
               Žiniasklaidos laisvės ir pliuralizmo aukšto lygio grupės nepriklausomą ataskaitą (2) ir Žiniasklaidos ateities forumo ataskaitą (3).
            
         PRAŠO VALSTYBIŲ NARIŲ:
   
               18.
            
            
               užtikrinti jų audiovizualinio sektoriaus reguliavimo institucijų nepriklausomumą;
            
         
               19.
            
            
               imtis atitinkamų priemonių tikram skaidrumui žiniasklaidos nuosavybės srityje pasiekti;
            
         
               20.
            
            
               imtis atitinkamų priemonių žurnalistų teisei apsaugoti savo šaltinius užtikrinti ir žurnalistams nuo netinkamos įtakos apsaugoti;
            
         
               21.
            
            
               atsižvelgiant į nacionalines aplinkybes, imtis atitinkamų priemonių, kad būtų užkirstas kelias pernelyg didelės koncentracijos žiniasklaidos nuosavybės srityje galimam neigiamam poveikiui.
            
         PRAŠO KOMISIJOS, ATSIŽVELGIANT Į SAVO KOMPETENCIJĄ:
   
               22.
            
            
               toliau remti projektus, kuriais siekiama stiprinti žurnalistų ir žiniasklaidos darbuotojų apsaugą;
            
         
               23.
            
            
               toliau remti nepriklausomos stebėsenos priemonę, pagal kurią vertinama rizika žiniasklaidos pliuralizmui ES (Žiniasklaidos pliuralizmo observatoriją), kurią įgyvendina Europos universiteto institutas Florencijoje, ir skatinti toliau ja naudotis valstybes nares bei visus atitinkamus suinteresuotuosius subjektus;
            
         
               24.
            
            
               su teisėkūra nesusijusiais veiksmais (4) stiprinti valstybių narių audiovizualinio sektoriaus reguliavimo institucijų bendradarbiavimą ir populiarinti žiniasklaidos nuosavybės skaidrumo srities geriausios praktikos pavyzdžius;
            
         
               25.
            
            
               vertinti šių priemonių veiksmingumą, kad būtų galima spręsti dėl tolesnių veiksmų.
            
         PRAŠO VALSTYBIŲ NARIŲ IR KOMISIJOS JŲ ATITINKAMOS KOMPETENCIJOS SRITYSE:
   
               26.
            
            
               saugoti, propaguoti ir taikyti ES pagrindinių teisių chartija įtvirtintas vertybes ir atsižvelgiant į tai visoje ES spręsti žiniasklaidos laisvės ir pliuralizmo srityje kylančias problemas visiškai laikantis subsidiarumo principo.
            
         
      (1)  Dok. 8934/13 – COM(2013) 231 final.
   
      (2)  http://ec.europa.eu/digital-agenda/sites/digital-agenda/files/HLG%20Final%20Report.pdf
   
      (3)  http://ec.europa.eu/information_society/media_taskforce/doc/pluralism/forum/report.pdf
   
      (4)  Komisija nepritaria tam, kad būtų minimi „su teisėkūra nesusiję veiksmai“, ir pageidautų laisvesnės formuluotės.